Tvær risavaxnar, áður óþekktar risaeðlutegundir voru meðal steingervinga sem fundust í norðvestanverðu Kína. Vísindamenn frá kínversku vísindaakademíunni og þjóðminjasafni Brasilíu telja annað dýrið hafa verið yfir 20 metra langt og hitt um 17 metra.
Samkvæmt grein vísindamannanna, sem birt er í nýjasta hefti vísindaritsins Scientific Reports, eru steingervingarnir frá því snemma á krítartímabiliinu, fyrir um 120 til 130 milljónum ára. Steingervingarnir eru meðal þeirra fyrstu sem fundist hafa af forsögulegum hryggdýrum í Kína. Báðar eru nýuppgötvuðu tegundirnar graseðlur, með langan háls og hala líkt og þórseðlur. Önnur tegundin hlaut latneska heitið Silutitan sinensis og hin Hamititan xinjiangensis. Titan í nöfnunum er vísan í gríska orðið sem þýðir risi. Silu er mandarínska yfir Silkiveginn, hinn gamla verslunarveg, og xinjiang er vísan í héraðið Xinjiang þar sem steingervingarnir fundust.
Að sögn fréttastofu CNN er nokkurs konar gullöld steingervingafræðinga í Kína. Fjöldi spennandi steingervinga hefur fundist þar undanfarin ár. Til að mynda fannst steingerð eðla sem sat á eggjum í hreiðri í suðaustanverðu landinu fyrr á þessu ári. Í eggjunum voru steingerðir fósturvísar.